CELEX: 32021R0807
Language: lv
Date: 2021-03-10 00:00:00
Title: Komisijas Deleģētā regula (ES) 2021/807 (2021. gada 10. marts), ar ko groza Eiropas Parlamenta un Padomes Regulu (ES) Nr. 528/2012, lai tās I pielikumā kā aktīvo vielu iekļautu kālija sorbātu (Dokuments attiecas uz EEZ)

21.5.2021   
               
               
                  LV
               
               
                  Eiropas Savienības Oficiālais Vēstnesis
               
               
                  L 180/81
               
            
         KOMISIJAS DELEĢĒTĀ REGULA (ES) 2021/807
         (2021. gada 10. marts),
         ar ko groza Eiropas Parlamenta un Padomes Regulu (ES) Nr. 528/2012, lai tās I pielikumā kā aktīvo vielu iekļautu kālija sorbātu
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) Nr. 528/2012 (2012. gada 22. maijs) par biocīdu piedāvāšanu tirgū un lietošanu (1) un jo īpaši tās 28. panta 1. punktu,
         tā kā:
         
                     (1)
                  
                  
                     Kālija (E,E)-heksa-2,4-dienoāts (kālija sorbāts) ir novērtēts kā esoša aktīvā viela, kura ir iekļauta darba programmā visu esošo aktīvo vielu sistemātiskai pārbaudei, kas minēta Regulas (ES) Nr. 528/2012 89. panta 1. punktā un veikta saskaņā ar Komisijas Deleģēto regulu (ES) Nr. 1062/2014 (2).
                  
               
                     (2)
                  
                  
                     Saskaņā ar Komisijas Deleģētās regulas (ES) Nr. 1062/2014 7. panta 2. punktu, ņemot vērā kompetentās novērtētājiestādes secinājumus, Biocīdu komiteja 2014. gada 4. decembrī pieņēma Eiropas Ķimikāliju aģentūras (“Aģentūra”) atzinumu (3). Tā kā kompetentās iestādes novērtējums tika pabeigts 2010. gada 20. oktobrī, pieteikums kālija sorbāta apstiprināšanai tika izskatīts saskaņā ar Eiropas Parlamenta un Padomes Direktīvu 98/8/EK (4), kā paredzēts Regulas (ES) Nr. 528/2012 90. panta 2. punktā, un Aģentūra savā atzinumā secināja, ka kālija sorbātu saturoši 8. produkta veida biocīdi varētu atbilst Direktīvas 98/8/EK 5. panta prasībām.
                  
               
                     (3)
                  
                  
                     Tāpēc Komisijas Īstenošanas regula (ES) 2015/1729 (5) kālija sorbātu apstiprināja par aktīvo vielu lietošanai 8. produkta veida biocīdos.
                  
               
                     (4)
                  
                  
                     Kālija sorbāts joprojām ir iekļauts darba programmā visu to esošo aktīvo vielu sistemātiskai pārbaudei, kuras lietojamas 6. produkta veida biocīdos.
                  
               
                     (5)
                  
                  
                     Aģentūra 2014. gada 4. decembra atzinumā arī secināja, ka kālija sorbāts atbilst kritērijiem, lai to iekļautu Regulas (ES) Nr. 528/2012 I pielikumā.
                  
               
                     (6)
                  
                  
                     Ņemot vērā Aģentūras atzinumu, ir lietderīgi kālija sorbātu iekļaut Regulas (ES) Nr. 528/2012 I pielikumā. Tā kā kālija sorbāts ir novērtēts, balstoties uz tādu aktīvās vielas dokumentāciju, kas ir apstiprināta saskaņā ar Direktīvas 98/8/EK 11. panta 1. punktu, kālija sorbāts būtu jāiekļauj Regulas (ES) Nr. 528/2012 I pielikuma 6. kategorijā.
                  
               
                     (7)
                  
                  
                     Regulas (ES) Nr. 528/2012 89. panta 3. punkts ietver pārejas pasākumus attiecībā uz gadījumiem, kad saskaņā ar minēto regulu tiek apstiprināta esoša aktīvā viela, kas iekļauta esošo aktīvo vielu sistemātiskas pārbaudes darba programmā. Kas attiecas uz kālija sorbāts lietošanai 6. produkta veida biocīdos, par apstiprināšanas datumu minētās regulas 89. panta 3. punkta piemērošanas nolūkā būtu jānosaka 2023. gada 1. februāris, lai dotu pietiekami ilgu laiku saskaņā ar minētās regulas 89. panta 3. punkta otro daļu iesniegt pieteikumus uz atļauju,
                  
               IR PIEŅĒMUSI ŠO REGULU.
         
            1. pants
            Regulas (ES) Nr. 528/2012 I pielikumu groza saskaņā ar šīs regulas pielikumu.
         
         
            2. pants
            Regulas (ES) Nr. 528/2012 89. panta 3. punkta piemērošanas nolūkā par apstiprināšanas datumu kālija sorbāta lietošanai 6. produkta veida biocīdos nosaka 2023. gada 1. februāri.
         
         
            3. pants
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
         
         
            Šī regula uzliek saistības kopumā un ir tieši piemērojama visās dalībvalstīs.
            Briselē, 2021. gada 10. martā
            
               
                  Komisijas vārdā –
               
               
                  priekšsēdētāja
               
               Ursula VON DER LEYEN
            
         
         
            (1)  OV L 167, 27.6.2012., 1. lpp.
         
         
            (2)  Komisijas Deleģētā regula (ES) Nr. 1062/2014 (2014. gada 4. augusts) par darba programmu visu to esošo aktīvo vielu sistemātiskai pārbaudei, kuras satur Eiropas Parlamenta un Padomes Regulā (ES) Nr. 528/2012 minētie biocīdi (OV L 294, 10.10.2014., 1. lpp.).
         
            (3)  Biocīdu komitejas atzinums par pieteikumu aktīvās vielas apstiprināšanai: kālija sorbāts, 8. produkta veids, ECHA/BPC/37/2014, pieņemts 2014. gada 4. decembrī.
         
            (4)  Eiropas Parlamenta un Padomes Direktīva 98/8/EK (1998. gada 16. februāris) par biocīdo produktu laišanu tirgū (OV L 123, 24.4.1998., 1. lpp.).
         
            (5)  Komisijas Īstenošanas regula (ES) 2015/1729 (2015. gada 28. septembris), ar ko kālija sorbātu apstiprina par 8. produkta veida biocīdos lietojamu esošo aktīvo vielu (OV L 252, 29.9.2015., 24. lpp.).
      
      
         
            PIELIKUMS
            Regulas (ES) Nr. 528/2012 I pielikuma sarakstā “25. panta a) punktā minēto aktīvo vielu saraksts” 6. kategorijas vielām pievieno šādu ierakstu:
            
                        
                           EK Nr.
                        
                     
                     
                        
                           Nosaukums/grupa
                        
                     
                     
                        
                           Ierobežojums
                        
                     
                     
                        
                           Piebilde
                        
                     
                  
                        “246-376-1
                     
                     
                        Kālija (E,E)-heksa-2,4-dienoāts (kālija sorbāts)  (*1)
                        
                     
                     
                        Aktīvās vielas minimālā tīrības pakāpe  (*2): 990 g/kg
                     
                     
                        CAS No 24634-61-5
                     
                  
               (*1)  89. panta 3. punkta piemērošanas nolūkā kālija sorbāta apstiprināšanas datums lietošanai 6. produkta veida biocīdos ir 2023. gada 1. februāris.
            
               (*2)  Šajā slejā norādītā tīrības pakāpe ir novērtētās aktīvās vielas minimālā tīrības pakāpe. Ja ir pierādīts, ka aktīvā viela tirgū laistajā produktā ir tehniski līdzvērtīga novērtētajai aktīvajai vielai, tās tīrības pakāpe var būt gan tāda pati, gan citāda.”